Васил Методиев
Васил Методиев – Шпайдела е български футболист и треньор по футбол, една от легендите на Локомотив (София). Роден е на 5 януари 1935 г. в Свети Врач.

Състезателна кариера 
Играе на пост защитник за отборите на Вихрен (1952 – 1955), Академик (София) (1956 – 1958/ес.), Локомотив (София) (1959/пр.-1967), Добруджа (1967 – 1969) и Тунджа (1969 – 1971). Има 276 мача и 18 гола в „А“ група (202 мача с 14 гола за Локомотив, 53 мача с 3 гола за Добруджа и 21 мача с 1 гол за Тунджа). С отбора на Локомотив (Сф) е шампион на България през 1964 г., вицешампион през 1965 и бронзов медалист през 1960 г. Има 23 мача и 1 гол за „А“ националния отбор (1960 – 1966). Участва на СП-1966 в Англия, но не влиза в игра. За Локомотив (Сф) е изиграл 4 мача в турнира за Купата на европейските шампиони. Отличава се с бойкост и пожертвователност.

Шампион на България (1 път) – 1964 г. Участник на Световно първенство по футбол 1966 г.

Треньорска кариера 
Треньор на Локомотив (София), с който е шампион през 1978 г., нарушавайки десетгодишната хегемония на ЦСКА и Левски в българското първенство. Под неговото ръководство Локомотив достига до четвъртфинал за Купата на УЕФА през 1980 г., но заради елиминирането в осминафиналите на Динамо (Киев) – 1:0 в София и 1:2 на реванша, по политически причини Методиев е уволнен. Ръководи Левски от 1983 до 1985 г., и през сезоните 1987/88 и 1990/91 г. Със „сините“ е шампион през 1984, 1985 и 1988 г., носител на Купата на България през 1984 и 1991 г. и на Купата на Съветската армия през 1984 и 1988 г., постигайки през 1984 г. безпрецендентен требъл, при това надделявайки над „вечния съперник“ ЦСКА в директни сблъсъци и в трите турнира – на полуфинала за Купата на Съветската армия с 3:1, на полуфинала за Купата на България с 1:0 и в станалия по стечение на обстоятелствата финал на първенството – мачът между двата отбора от последния му кръг, в който Левски побеждава с 3:1. Пак с Васил Методиев на кормилото, на Левски през 1985 г. за пръв път след 35 години се удава да защити шампионската си титла. Един от опитните специалисти, вещ стратег. Бивш помощник-треньор на националния отбор, работил още в Чавдар (Троян), Пирин, Етър, Славия, Доростол, Хасково, Янтра и Спартак (Пл). От 1999 г. работи като селекционер в Левски.

Успехи:

Шампион на България (4 пъти) – 1978 (с Локомотив София); 1984, 1985 и 1988 (с Левски София)

Носител на Купата на България (2) – 1984 и 1991 (с Левски)

Носител на Купата на Съветската армия (2) – 1984 и 1988 (с Левски)

Шампион на Северна Б група (1) – 1981 (с Етър)

Бележки 

Български футболисти
Български футболисти от Македония
Футболисти на Вихрен (Сандански)
Футболисти на Локомотив (София)
Български треньори по футбол
Треньори на Локомотив (София)
Треньори на ПФК Левски (София)
Родени в Сандански
Починали в София